|  |  |
| --- | --- |
| **Iskolakezdés járvány idején**  A Pannonhalmi Bencés Gimnázium Házirend-kiegészítése a 2020-21-es tanév első hónapjára | |
| **jogszabályi és minisztériumi szabályzati háttér:** | EMMI által kiadott Intézkedési terv a 2020/2021. tanévben a köznevelési intézményekben a járványügyi készenlét idején alkalmazandó eljárásrendről (a továbbiakban: It., elérhető: <https://www.oktatas.hu/kozneveles/aktualis_tanev_esemenyei/tanevnyito_2020>)  Az iskola mindenben a jogszabályokat és központi iránymutatásokat követi. Járványügyi intézkedésnél a hatósági protokollok és közvetlen intézkedések szerint járunk el. A központi szabályzásnál szigorúbb rendet csak kivételesen, a helyi viszonyokhoz képest szükséges és arányos mértékben írunk elő.  A helyi viszonyok sajátossága, hogy a beköltözés hetében a sok helyről érkező diákok miatt szigorúbb intézkedéseket kell alkalmazni a járvány terjedésének megakadályozására, majd az első hetet követően a szabályok elsősorban az ingázás hiánya és a zártabb, elszigeteltebb közösségi élet nyújtotta biztonság megőrzését szolgálják. |
| **gyakran használt fogalmak** | dokumentált engedély: írásbeli engedély, amely esetleges kontaktkutatáskor azonnal rendelkezésre áll a titkárságon;  gimnáziumi munkatárs: mindaz, aki a gimnáziumban bármilyen jogviszony keretében munkát végez, ide értve a nem gimnáziummal jogviszonyban álló, de a gimnázium területén annak bármely tevékenységét érintő munkát végzőket is;  közösségi távolságtartás szokásos szabályai: tömeges rendezvények, csoportosulások elkerülése, köztereken való maszkviselés, az arc megérintése előtti kézmosás, másfél méteres távolságtartás, amennyiben mindez nem biztosítható: maszkhasználat;  külsős: mindaz, aki nem diák vagy nem gimnáziumi munkatárs;  megbetegedésre utaló tünet: láz, hőemelkedés, levertség, köhögés, torokfájás, fejfájás |
| **előzetes szabályok** | A diákok a beköltözés előtt illetve a tanárok az iskolai oktatás-nevelés megkezdése előtt négy nappal kezdődően szigorúan tartsák meg a közösségi távolságtartás szokásos szabályait, azaz kerüljék a tömeges rendezvényeket, köztereken viseljenek maszkot, az arc megérintése előtt mossanak kezet! Megbetegedésre utaló bármilyen tünet esetén ne jöjjenek el az iskolába! (It. 2.1)  Beköltözéskör a szülőktől – nagykorú tanuló esetén a tanulótól – rövid írásos nyilatkozatot kérünk arról, hogy a beköltözést megelőző két hétben a diák járt-e külföldön, ha igen, az adott országra vonatkozó belépési szabályokat megtartotta, illetve hogy a diák a beköltözéskor tünetmentes. Ezt a formanyomtatványt a belépéskor adjuk át aláírásra. |
| **beköltözés** | **Beköltözni csak akkor lehet, ha a beköltöző három, a jelen szabályzatra vonatkozó kérdésre helyesen válaszol.** (It.3.4) *Sikertelen válaszadás esetén a szabályzat átolvasása után újból lehet próbálkozni.*  A beköltözésnél (7. 9B. és 9A új diákjai: augusztus 29, 8, 9A és 10-12: augusztus 30) kerüljük a csoportosulást, azaz beszélgetésre szabad levegőn álljunk meg, hozzátartozók csak a szükséges legrövidebb ideig tartózkodjanak az épületben. Külsősök (külsős mindaz, aki nem diák vagy nem gimnáziumi munkatárs) számára épületen belül a maszkviselés kötelező. Az épületbe belépni csak tünetmentesen és kontaktmentes lázmérés után lehet (oroszlános kapu és -2 bejárat). Belépés után kötelező a kézfertőtlenítés. *A prefektusi egyeztetésekre, rövid beszélgetésekre a prefektusi szobák ajtaján kihelyezett időpont-táblázatra feliratkozva, a titkársági ügyintézésre az online feliratkozás szerinti időben, az időpontokat szigorúan betartva kerülhet sor.* (It. 2.4) A régi diákok beköltözését épületen belül lehetőség szerint csak egy hozzátartozó segítse! A beköltözés lehetőség szerint egyetlen beléptetéssel történjék meg, azaz kerüljük az ismételt ki-be járást! Külsősök az főkapunál és az oroszlános kapunál lévő vizesblokkokat használhatják.  A 30-i beköltözés legkésőbb 16.30-ig fejeződjék be, hogy 17.00-kor a diákok elkezdhessék a készületet az évnyitóra. 16.45 után külsős már ne tartózkodjék az épületben! (It.2.10) *A szülők idén az évnyitón nem tudnak részt venni. 17.10-re a diákok öltönyt vesznek. A kötelező maszkot a zsebükben magukkal hozzák. 17.15-kor az osztályfőnök vezetésével elindulnak az évnyitó helyszínére. A diákok a Bazilikában a Veni Sancte misén maszkot viselnek.* |
| **kollégiumi kohorszok** | Az iskola 10 osztálya a járványidőszakban 5 kohorszot alkot (It. 2.6). 1. kohorsz: 7-8; 2: 9AB; 3: 10AB; 4: 11AB; 5: 12AB. Az egyes kohorszok között az első héten nincs, a későbbiekben pedig csak a szükséges legkevesebb kapcsolat engedélyezett. (It. 6.4) Az adott kohorsz csak a számára kijelölt vizesblokkot használhatja, a diákebédlőbe a kohorsz számára megszabott időben mehet és a kohorsz számára kijelölt helyekre ülhet. Kohorszokat vegyítő órák, szakkörök sportfoglalkozások az első héten nem lesznek (így pl. az érintett szakköri megbeszélések is a második héten kezdődnek). Kohorszokat vegyítő eseményeknél (szentmise, dísztermi esemény) a kohorszokat legalább másfél méteres zóna válassza el egymástól! Más kohorsz hálójába belépni vagy más kohorszhoz tartozó közvetlen közelében időzni csak előzetes és dokumentált prefektusi engedéllyel és maszkban szabad. |
| **a főmonostor és a gimnázium elválasztása** | A beköltözés lezárulását követően a gimnáziumba (elektronikus engedéllyel is szabályozva) a diákokon, a nevelőtestület tagjain, a gimnáziumi technikai munkatársakon, az apátsági karbantartókon és az IT részleg munkatársain kívül más személy csak igazgatói engedéllyel léphet be. Az engedély részeként maszkhasználatot kell előírni. Belépéskor testhőmérsékletmérést és kézfertőtlenítést kell végezni.  Diák a főmonostori épületrészekbe csak igazgatói engedéllyel mehet át. A lezárás terelőszalagjai az összekötő folyósók és az ebédlői átjáró végén segítik a szabály betartását. A gimnáziumnak a turistaforgalomtól való védelme miatt diákok a bástyán csak este 7 és 9 között tartózkodjanak! |
| **aki ingázik (pl. tanár, prefektus, technikai munkatárs)** | Iskolaközösségünk otthonról ingázó tagjai két eljárásrend közül választhatnak. Választott vállalásukat írásban, aláírva juttassák el a titkárságra augusztus 29-ig.  „Alulírott N.N. vállalom, hogy a Pannonhalmi Bencés Gimnázium munkavállalójaként/munkatársaként/[egyéb státusz] szeptember hónapban a gimnázium területén kívül maradéktalanul megtartom a közösségi távolságtartás szokásos szabályait, valamint távolságtartás nélkül csak olyan személyekkel érintkezem, akikről megbizonyosodtam, hogy másokkal szemben megtartják a közösségi távolságtartás szokásos szabályait. *Ha bármi miatt ezt a vállalásomat a későbbiekben nem tudom teljesíteni, onnét számítva öt napig a gimnázium területén maradéktalanul megtartom a közösségi távolságtartás szokásos szabályait.* [Dátum], [Aláírás].”  VAGY  „Alulírott N.N. vállalom, hogy a Pannonhalmi Bencés Gimnázium munkavállalójaként/munkatársaként/[egyéb státusz] szeptember hónapban a gimnázium területén maradéktalanul megtartom a közösségi távolságtartás szokásos szabályait, különös tekintettel a belső terekben való maszkviselésre. [Dátum], [Aláírás].” |
| **étkezés** | Étkezéseknél szigorúan kell értelmezni a következő szabályokat:  1. Étkezés előtt kötelező a fél perces kézmosás ([*egy Miatyánk*](https://www.magyarkurir.hu/hirek/talan-ez-kis-virus-engem-is-lelassit-i-mosom-kezeimet-i)).  2. Étkezésekre minden kohorsz az arra kijelölt időben érkezhet. *A kijelölt időbeosztást a beköltözés után ismertetjük, a faliújságon és az évkezdő tájékoztatókon hirdetjük.*  3. Diák a tálalótérben nem tartózkodhat.  4. *Minden kohorsz számára külön, feliratozott tárolórekeszekben áll rendelkezésre megfelelő számú evőeszköz. Más kohorsz tárolórekeszébe belenyúlni tilos.*  5. Az ebédlőben az ételt a szakképzett konyhaszemélyzet helyezi egyesével a soron következő diák számára a pultra, ahonnét a fogásokat tálcán a diák a saját kohorszához tartozó ülőhelyre viszi.  6. Étkezés után a szokásos módon a diák a kijelölt pulthoz viszi a tálcáját és a szokásos módon lepakol róla. A pulton kívülre helyezett pékárut csak az erre rendszeresített csipeszekkel szabad kivenni. A csipeszeket a prefektus többször fertőtleníti.  7. *Általános szabály: várakozni (sorban állni) csak egyesével szabad, azaz libasorban („most az a jó, ha nem áll melletted senki”).*  Étkezések között az ebédlőt fertőtlenítő takarítással kezeljük. (It. 4.1-7) |
| **takarítás** | Az It. szabályait követve az épületben (folyosók, vizesblokkok, osztálytermek, hálók, ebédlő) napi fertőtlenítő takarítás lesz. Az ügyeletes nevelő a szünetekben gondoskodik a tantermi ajtók kilincseinek fertőtlenítéséről. A Tornacsarnokban a testnevelő tanár gondoskodik a használt eszközök kohorszok közötti fertőtlenítéséről. (It.2.7)  *A takarítás segítése közös felelősségünk. Ezért a hálókban minden reggel és este rendet kell rakni (mindenképpen: cipők, ruhák, elpakolása, a padló szabaddá tétele, székek felpakolása, 11-12-ben élelmiszer elpakolása és mosogatás, ágy rendbe tétele).* |
| **vizesblokkok használata** | Az adott kohorsz diákjai csak a kohorsz számára kijelölt vizesblokkot használhatják, a számukra kijelölt vizesblokkot viszont csak ők használhatják. A kollégiumi vizesblokkokat naponta takarítják (It. 1.1, ). *Más kohorsz vizesblokkját tilos használni, hacsak nem a feltétlen szükség ezt a szabályt felül nem írja. Ebben az esetben használat után az ügyeletest haladéktalanul értesíteni kell, aki a fertőtlenítésről gondoskodik.* |
| **Tornacsarnok** | A tornacsarnokban az iskola első hetében vegyes kohorszú foglalkozást nem tartunk. A kohorszok közötti fertőtlenítést a használat vezetője/felügyelője irányítja. |
| **Géptermek** | *A nagygépteremben a délutáni és esti szabad géphasználat idejében csak minden második gépet lehet használni. Erről a géptermi felügyelő gondoskodik. A kisgépterembe engedély csak a saját kohorsz számára fenntartott időszakra adható. Használat előtt kötelező a kézmosás. Használat után a billentyűzetet és az asztalt az erre rendszeresített eszközzel a géptermi felügyelő (a kisgépteremben a diák) letisztítja.* |
| **Mit hozz magaddal? (diákok járvánnyal kapcsolatos eszközszükséglete)** | Célszerű, ha a diákoknál van magánhasználatra tíz egyszerhasználatos maszk vagy három mosható maszk és egy kis flakon kézfertőtlenítő. Amennyiben a diák (igazgatói engedéllyel) külső programon vesz részt, vagy (szintén igazgatói engedéllyel) külső közterületre megy, az iskola csak korlátolt számban és térítés ellenében tud maszkot biztosítani. |
| **diákok maszk- és kesztyűhasználata** | Diákoknak kötelező a maszkhasználat:   * *a Veni Sancte szentmisén* * ha – előzetes engedély alapján – az első héten idegen kohorszhoz tartozó diákkal, vagy más külsős személlyel közvetlen kapcsolatba kerülnek, azaz másfél méteren belül fél percnél hosszabb idő töltenek el; * ha – dokumentált előzetes engedély alapján – az iskola területén kívül olyan helyre mennek, ahol idegenekkel kerülhetnek közvetlen kapcsolatba; |
| **szabadidő** | Szabadidőben is tartsák meg a diákok a kohorszok közötti távolságtartás szabályait. Sétához, testmozgáshoz a Várkör, a Boldogasszony környéke és az Illaki erdő ajánlott. A városba lemenni csak dokumentált igazgatói engedéllyel lehet, erre a szigorúbb szabályra a városlakók miatt van szükség. |
| **tömegközlekedés** | Utazásra a járvány idején csak az igazgató adhat engedélyt. Csoportos utazás esetén – a előnyben kell részesíteni a buszbérlést. A kohorszok keveredését eredményező utazást az első héten kerüljük. Tömegközlekedési eszközön a maszkhasználat kötelező, ez alól csak akkor adhat felmentést a sofőr, ha a kohorszok első heti szétválasztását ez nem érinti. |
| **tesztelés** | Tesztelésre a mindenkori állami szabályozás szerint kerül sor. |
| **betegszoba-szolgálat** | A gimnáziumi ápolószemélyzet a szokásos módon ügyeletet tart a diákotthoni betegszobán. Az ápolók a beköltözéskor a bejáratnál, valamint az első hét étkezéseinek idejében az étkezőnél kontaktmentes lázmérővel rendszerszerűen ellenőrzik a diákok és a munkatársak testhőmérsékletét. (It.2.1) |
| **Covid 19 protokoll** | Amennyiben bárki a vírusfertőzés tüneteit mutatja, haladéktalanul hívja fel telefonon az ügyeletes prefektust, majd a gimnáziumi ápolót. A telefonos jelzés után az ügyeletes prefektust helyben (lehetőleg a saját szobában) kell megvárni. Az ügyeletes prefektus a titkárságon kesztyűt és maszkot vesz fel, majd a beteget az elkülönítőbe kíséri. Közben az ápoló értesíti az iskolaorvost és az igazgatót. A továbbiakban az iskolaorvos, vagy az általa megjelölt egészségügyi személy intézkedéseit kell követni. A kijelölt elkülönítő a -2. emeleten lévő kisebbik betegszoba. Ha az már foglalt lenne, a nagyobbik betegszoba a pótelkülönítő. (It.6.6) Az elkülönítőbe belépni, a bent tartózkodót látogatni csak iskolaorvosi vagy igazgatói engedéllyel és megfelelő védőfelszereléssel szabad. Az elkülönítőben tartózkodó(k) ellátásáról az igazgató, az iskolaorvos és az ápolók gondoskodnak. |
| **tantermek kohorszok közötti fertőtlenítése** | Ha a tantermekben egymás után közvetlenül különböző kohorszok órái következnek, a tanulmányi igazgatóhelyettes beosztása szerint kijelölt szaktanár az érintett padokat és a kilincset fertőtleníti. (It.3.5,7) |
| **szülői látogatás** | Szülőkre, hozzátartozókra a beköltözést követően *a jelen protokoll visszavonásáig* a külsősökre vonatkozó szabályok érvényesek, azaz az iskolába belépni, vagy diákkal közvetlen kapcsolatba lépni csak igazgatói engedéllyel szabad. Amennyiben az országos vírushelyzet súlyosbodása ezt indokolja, a szülői látogatásra a következő külön szabályok lépnek életbe:   * a szülők az épületben csak kesztyűben és maszkban, prefektus általi időbeosztás szerint tartózkodhatnak * szentmise a Bazilikában a szülők számára nem lesz, szabadtéri miséről időben értesítjük a szülőket * a családdal való hosszabb találkozásra a szabadtéri helyszíneket ajánljuk. |
| **munkavállaló külföldi tartózkodása** | Ha gimnáziumi munkatárs külföldre megy, előzetesen az igazgatót értesítse! Az ilyen utakat a járvány idején kerüljük! |
| **külföldi diákjaink** | Külföldön lakó diákjaink korábban beköltözhetnek a kollégiumba. (It.5.1-2) Érkezés előtt két nappal kérünk jelzést az előírt két teszt megtörténtéről/eredményéről és az érkezés időpontjáról. Kivételes esetben elkülönítést biztosítunk. (It.5.3-4) Mindenben az erre vonatkozó hatósági útmutatót követjük. |
| **tájékoztatás** | A jelen szabályzatot elektronikus úton eljuttatjuk a szülőkhöz, diákokhoz, munkatársakhoz. A diákok számára a tanítás megkezdése előtt kohorszonkénti tájékoztatást tartunk, amelyben az itt foglalt szabályok mellett az alapvető higiénés és egyéb védekező technikákat is átismételjük. (It. 3.1-5) |
| **kisállatgondozó** | A diákbetegszoba költözése miatt a kisállatgondozó megszűnt. Kisállatot otthonról hozni mostantól nem lehet. |
| **a protokoll megsértése** | A fenti szabályok megsértése esetén a házirend szerinti szankciórendszert alkalmazzuk. Többszöri kisebb szabályszegés esetén fegyelmező intézkedéssel (szóbeli írásbeli figyelmeztetés, osztályfőnöki, igazgatói intő) segítjük a protokoll érvényesülését. Súlyos, a közösséget veszélyeztető magatartás esetén fegyelmi eljárást kezdeményezünk. |